SET ปิดวูบ 12 จุด หลังเฟดไร้สัญญาณลดดอกเบี้ยเพิ่ม-เงินบาทอ่อนค่า แนะจับตาแนวรับ 1,690!
SET ปิดวูบ 12 จุด หลังเฟดไร้สัญญาณลดดอกเบี้ยเพิ่ม-เงินบาทอ่อนค่า แนะจับตาแนวรับ 1,690! โดยดัชนีปิดตลาดวันนี้ ที่ระดับ 1,699.75 จุด ลบ 12.22 จุด หรือ 0.71% มูลค่าการซื้อขาย 5.47 หมื่นล้านบาท
1 ส.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,699.75 จุด ลบ 12.22 จุด หรือ 0.71% มูลค่าการซื้อขาย 5.47 หมื่นล้านบาท 
10 หุ้นกดดัชนีวันนี้

 
ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยในช่วงเช้าปรับตัวลดลงตามตลาดหุ้นในภูมิภาคเอเชีย รับแรงกดดันจากปัจจัยภายนอกประเทศ เนื่องจากผิดหวังธนาคารกลางสหรัฐฯ (เฟด) ไม่ได้สัญญาณลดอัตราดอกเบี้ยในระยะต่อไป แม้จะปรับลดอัตราดอกเบี้ยลง 0.25% ในการประชุมครั้งนี้ตามที่ตลาดคาดการณ์ไว้ก็ตาม ซึ่งมองว่าปัจจัยดังกล่าวเป็นปัจจัยกดดันในระยะสั้น
นอกจากนี้ การเจรจาสงครามการค้าระหว่างสหรัฐฯและจีนที่ได้เสร็จสิ้นลงไปในครั้งนี้ ยังไม่มีความคืบหน้าออกมาอย่างชัดเจน ซึ่งยังคงเป็นปัจจัยที่ยืดเยื้อต่อไปและรอการเจรจาในรอบหน้าเดือน ก.ย.นี้ ซึ่งประเด็นสงครามการค้ายังคงสร้างแรงกดดันต่อภาพรวมของตลาดหุ้นทำให้เกิดความผันผวนต่อไป
 
ขณะที่ บล.ซีจีเอส-ซีไอเอ็มบี ระบุว่า คาดว่าตลาดยังเผชิญกับแรงกดดันอย่างต่อเนื่อง โดยเป็นแรงขายในหุ้นขนาดใหญ่เป็นหลัก โดยคาดว่าจะเป็นแรงขายของนักลงทุนต่างประเทศหลังจากที่ชะลอการซื้อมาระยะหนึ่งและเริ่มกลับมาขายออก 2 ใน 3 วันทำการหลังสุดบวกกับค่าเงินบาทที่อ่อนค่าลงและตลาดขาดปัจจัยหนุนระยะสั้นก็ทำให้เรามองว่าตลาดมีโอกาสลงไปทดสอบแนวรับสำคัญที่ 1700 จุด ได้อีกครั้งในช่วงบ่าย (โดยหากหลุดแนวดังกล่าว ตลาดน่าจะไหลลงแรงไปที่แนวรับถัดไปที่ 1690 จุดได้ภายในวัน)
โดยมองว่าหากผลการดำเนินงานไตรมาส 2/19 ที่กำลังทยอยประกาศออกมาต่ำกว่าที่ตลาดคาดก็น่าจะเป็นแรงฉุดให้ตลาดร่วงหลุดระดับ 1700 จุดไปที่แนวรับสำคัญที่ 1680 จุดได้ในกลางเดือนนี้ ดังนั้นเราแนะนำ ทยอยขายทำกำไร โดยให้แนวรับที่ 1700-1690 จุดและแนวต้านที่ 710-1712 จุด บ่ายนี้แนะนำ เก็งกำไร EA CPALL SCB KBANK
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTG     มูลค่าการซื้อขาย  3,630.56 ล้านบาท ปิดที่   19.40 บาท ลดลง  3.10 บาท
BBL     มูลค่าการซื้อขาย  2,208.04 ล้านบาท ปิดที่  179.00 บาท ลดลง  2.50 บาท
CPALL   มูลค่าการซื้อขาย  1,693.04 ล้านบาท ปิดที่   86.75 บาท ราคาไม่เปลี่ยนแปลง
EA      มูลค่าการซื้อขาย  1,329.03 ล้านบาท ปิดที่   53.50 บาท เพิ่มขึ้น 1.25 บาท
KTC     มูลค่าการซื้อขาย  1,220.27 ล้านบาท ปิดที่   46.50 บาท ลดลง  1.25 บาท
